Ofițerii antidrog au deschis 39 de dosare penale pe litoral în aceste zile, iar la spitalul din Constanța au ajuns zeci de tineri care s-au confruntat cu simptome provocate de consumul de stupefiante și alcool, potrivit Stirileprotv.ro.
Majoritatea tinerilor prinși cu droguri asupra lor au vârste de cel mult 23 de ani și mergeau la un festival de muzică electronică din Mamaia. Evenimentul se termină abia duminică.
Au fost audiați de anchetatori, iar aceștia din urmă încearcă să afle informații despre traficanți.
Există puncte de control și la intrarea în festival, dar tinerii reușesc să fenteze filtrul și să strecoare stupefiante înăuntru.
Cătălin Țone, expert antidrog, spune că există cazuri în care drogurile au fost ascunse chiar și în păr.
„Drogurile au fost ascunse în păr, dacă persoana respectivă avea părul mai mare, au fost situații în care au fost introduse în gură. Se accesează platforme de comunicare ale festivalelor și de acolo, sub o formă sau alta, folosind anumite emoji, ei încearcă să tragă și să extragă, de fapt, de acolo, posibilii consumatori”, a declarat Cătălin Țone.